'Droogte van Sutherland tot Steytlerville benard' | Netwerk24
'Droogte van Sutherland tot Steytlerville benard'
Deur Jackie Kruger 06 Mei 2019 11:32
Maer skape in die Sutherland-distrik.
Die droogtesituasie van Sutherland in die Noord-Kaap tot Steytlerville in die Oos-Kaap is benard, sê Hester Obermeyer van Sutherland se droogtekomitee. Op plekke in die distrik het dit skaars 5 mm gereën.
"Ons somerreënvaltyd is verby. Sutherland is bekend as die koudste dorp in die land en ons is rasend van bekommernis oor die winter wat voorlê. Ons soek dringend voerskenkings."
Volgens Obermeyer wys foto's van boere in die distrik brandmaer skape en hongersnood. "Dit breek 'n mens se hart," sê sy.
Die landbougemeenskap het nou self ingespring om met droogtenoodfondse te help.
Die Steytlerville-landbouvereniging en die organisasie Save the Sheep bied 'n jagpakket-kompetisie aan waarmee 15 koedoes en 40 springbokke gewen kan word. Kaartjies kos R100 en vir elke kaartjie wat verkoop word, ontvang Save the Sheep R25. Die sluitingsdatum is 31 Mei. Vir meer inligting, besoek hul Facebook-blad.
Steytlerville beleef reeds sedert 2016 'n droogte wat bestempel word as die ergste in jare. Luidens die Steytlerville-landbouvereniging-noodfonds se Facebook-blad is die laagste reënvalsyfers in 108 jaar op plekke aangeteken.
Intussen het dit in dele van die distrik gereën, maar die suidelike deel het min tot geen reën gehad. Die veld is droog en bied geen kos meer vir die diere nie. Vee moet gevoer word en baie boere kan nie meer die voer bekostig nie. Daar word staatgemaak op skenkings van ander streke. Verskeie organisasies het al gehelp met voerskenkings en die vervoer van die voer na Steytlerville.
Dit kos R18 000 tot R22 000 om een vrag voer te vervoer. Teen hierdie agtergrond het die Steytlerville-landbouvereniging 'n noodfonds op die been gebring ter ondersteuning van die boere/lede in tye van nood. Die hoof-fondsinsameling is die wildkompetisie.
Volgens Obermeyer sal enige voer of skenkings waardeer word om die ysige wintermaande te oorleef. "Dis die tyd wanneer ons vee selfs meer voer as normaalweg nodig het om te oorleef. Die skape is reeds maer en die komende koue kan nog vrektes tot gevolg hê," sê sy.